ชงโทษจำคุกเจ้าหนี้นอกระบบ
"อภิศักดิ์" เสนอลงโทษอาญาเจ้าหนี้นอกระบบสถานหนัก และจัดระเบียบเพื่อแก้ปัญหาให้เด็ดขาด
8 ก.ค. 2559

"อภิศักดิ์" เสนอลงโทษอาญาเจ้าหนี้นอกระบบสถานหนัก และจัดระเบียบเพื่อแก้ปัญหาให้เด็ดขาด
นายอภิศักดิ์ ตันติวรวงศ์ รมว.คลัง เปิดเผยว่า คลังจะเร่งเสนอมาตรการแก้ไขหนี้นอกระบบให้คณะรัฐมนตรี (ครม.) เห็นชอบ โดยจะเสนอเป็นมาตรการจัดระเบียบเจ้าหนี้เพื่อให้การแก้ไขปัญหาเป็นไปอย่างยั่งยืน โดยจะเสนอให้ พล.อ.ประยุทธ์ จันทร์โอชา นายกรัฐมนตรี ออกกฎหมายกำหนดโทษจำคุกสถานเดียว กับผู้ที่ปล่อยหนี้นอกระบบและคิดดอกเบี้ยจากประชาชนเป็น 100% เพื่อให้เข็ดหลาบ และไม่คุ้มที่จะมาทำธุรกิจหนี้นอกระบบอีก
ทั้งนี้ จะเสนอคู่ไปกับการขอให้เจ้าหนี้นอกระบบมาขึ้นทะเบียนเป็นเจ้าหนี้ในระบบให้ถูกต้อง โดยให้เข้ามาจดทะเบียนเป็นบริษัทปล่อยกู้รายย่อยแบบพิโคไฟแนนซ์ หรือนาโนไฟแนนซ์ ซึ่งทุนจดทะเบียนไม่มาก และปล่อยกู้โดยคิดอัตราดอกเบี้ยได้ถึง 36% ซึ่งถือว่าอยู่ในระดับที่สูงมากอยู่แล้ว เป็นอัตราที่มีกำไรเพียงพอต่อธุรกิจ
รมว.คลัง ระบุว่า เรื่องนี้จะต้องวางแนวทางให้ทำได้ผลจริงในระยะยาวเนื่องจากที่ผ่านมามีการแก้ไขหนี้นอกระบบ 2 ครั้ง ก็ได้ผลระดับหนึ่ง แต่ผ่านไป 1-2 ปี ประชาชนกลับไปเป็นหนี้นอกระบบอีก เพราะดอกเบี้ยสูงเกินที่ลูกหนี้จะจ่ายได้ ทำให้ไม่มีวันล้างหนี้ได้เลย และการแก้ไขปัญหายากยิ่งขึ้น
"คลังต้องทำให้การปล่อยหนี้นอกระบบเป็นเรื่องผิดกฎหมายและติดคุกเลย ไม่เช่นนั้นก็แก้ไขหนี้นอกระบบไม่ได้" นายอภิศักดิ์ กล่าว
รมว.คลัง ยังจะให้มีการตั้งคณะกรรมการเจรจาหนี้นอกระบบประจำทุกจังหวัด เพื่อโอนหนี้เข้ามาสถาบันการเงินของรัฐ หรือยังเป็นเจ้าหนี้รายเดิมที่มาปล่อยกู้ใหม่ในรูปแบบพิโคไฟแนนซ์
นอกจากนี้ จะต้องดูแลให้ลูกหนี้นอกระบบเข้าถึงเงินกู้ในกรณีฉุกเฉิน เช่น ยามเจ็บป่วย จ่ายค่าเทอมให้ลูก ก็จะให้ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ตั้งหน่วยงานประจำขึ้นมาดูแลการปล่อยกู้ฉุกเฉินดังกล่าว โดยไม่ต้องมีหลักประกัน ซึ่งให้แยกบัญชีออกมาหากเกิดหนี้เสียขึ้น รัฐบาลจะเข้าไปช่วยรับความเสียหายให้ครึ่งหนึ่ง